google/wiki40b huggingface dataset:
Oula Jääskeläinen

Panu Oula Jääskeläinen (s. 8. maaliskuuta 1969 Espoo) on suomalainen taitoluistelija ja taitoluisteluvalmentaja.
Oula Jääskeläinen sijoittui Albertvillen 1992 olympialaisten yksinluistelussa 19:nneksi. MM-kilpailuissa hän sijoittui 23:nneksi vuonna 1987, 22:nneksi vuonna 1988, 20:nneksi vuonna 1990, 12:nneksi vuonna 1991, 25:nneksi vuonna 1992 ja 16:nneksi vuonna 1993. EM-kilpailuissa hän oli parhaimmillaan kahdeksas vuonna 1993 sekä 12:s vuosina 1987 ja 1991. Pohjoismaiden mestaruuskilpailuissa hän saavutti pronssia vuosina 1990 ja 1994.
Seuratasolla Oula Jääskeläinen edusti Helsingin Taitoluisteluklubia ja Etelä-Vantaan Taitoluistelijoita. Hän voitti Suomen-mestaruuden vuosina 1985, 1986, 1987, 1991 ja 1994. Vuonna 1994 hän siirtyi ammattilaisluistelijaksi Englantiin ja esiintyi ammattilaisena 12 vuoden ajan. Nykyisin hän toimii luisteluvalmentajana Etelä-Afrikassa ja valmentaa myös maan muodostelmaluistelijoita.
Oula Jääskeläisen äiti Leena Jääskeläinen on liikuntaneuvos ja tunnettu urheiluvaikuttaja. Hänen isänsä Erkki Jääskeläinen on toiminut Suomen Hiihtoliiton koulutus-, valmennus- ja huoltotehtävissä. Hänen isoisänsä Martti Hakola oli pesäpallon viisinkertainen Itä–Länsi-pelaaja ja yleisurheilun SM-mitalisti. Hänen siskonsa Anu Oksanen on menestyksekäs muodostelmaluisteluvalmentaja. Hänen veljensä Asla Jääskeläinen työskentelee tanssijana Suomen kansallisbaletissa.
Moto Morini

Moto Morini on italialainen moottoripyörävalmistaja. Yrityksen perusti Alfonso Morini Bolognassa vuonna 1937.
Aikaisemmin Morini oli valmistanut moottoripyöriä Mario Mazzettin kanssa nimellä MM. Moto Morini siirtyi Cagivan alaisuuteen vuonna 1987. Vuonna 1996 se siirtyi Texas Pacific Groupiin alaisuuteen, joka oli ostanut myös Ducatin. Vuonna 1999 Morini Franco Motori spa osti oikeudet nimen Moto Morini käyttöön. Morini Franco Motori span oli perustanut Alfonso Morinin veljenpoika vuonna 1954. Vuonna 2010 yritys päätyi konkurssiselvitykseen,  mutta se aloitti uudelleen moottoripyörien valmistuksen vuonna 2012.
Babez for Breakfast

Äänitys

Yhtye aloitti albumin äänitykset Yhdysvalloissa helmikuussa 2010. Kaiken kaikkiaan demoja oli 44 demoa, joista levytettäväksi valittiin 15. Välillä tuottaja Wagener kehotti lyhentelemään kitarariffejä ja biisien lopetuksia, mutta muuten hän ei puuttunut kovinkaan paljon yhtyeen sovituksiin. Jokainen kappale katsottiin omana kokonaisuutena ja yhden kappaleen äänitykseen käytettiin aina 2–3 päivää, joiden aikana Mr. Lordi maalasi myös jokaisesta kappaleesta kuvan, jotka myöhemmin päätyivät albumin kansivihkoon. Äänitysten ajan yhtye ylläpiti studiopäiväkirjaa Twitterissä ja Bloggerissa. Albumin äänitykset päättyivät huhtikuussa.

Musiikki

Albumin tyyli poikkeaa suuresti edeltävästä Deadache-albumista. Albumi on edeltäjäänsä roimasti iloisempi ja tyyliltään 1980-lukulaista, erittäin melodista hard rockia.
"Amen’s Lament to Ra" -kappale on Amenin akustinen kitarasoolo, ja kappaleessa "Give Your Life For Rock 'n' Roll" kuullaan gospel-kuoroa. Näitä Lordin tuotannossa ei oltu ennen kuultu. Uutuutena levyllä kuullaan myös jousisoitinta.

Menestys

Ensimmäisellä viikolla Babez for Breakfast -albumia myytiin tuhat kappaletta Yhdysvalloissa, joissa se pääsi Top new artist album -listan sijalle 43. Top new artist album -lista on niille artisteille ja yhtyeille, jotka eivät ole koskaan päässeet Billboard 200 -listalle sadan parhaan joukkoon.
Helmikuussa 2011 The Voice uutisoi, että albumia on myyty Suomessa vain 4 000 kappaletta. Sony Musicin toimitusjohtaja Kimmo Valtanen vahvisti, ettei albumin kotimaanmyynti vastannut odotuksia.
»Emme odottaneet levyn myyvän kultaa, mutta vaikka odotukset olivat maltilliset, on tuo aika vähän, Valtanen myöntää ja arvelee yhtyeen kärsivän yhä euroviisukrapulasta.»
Mithridates II (Kommagene)

Mithridates II Antiokhos Epifanes Filorhomaios Filhellenos Monokritis (muinaiskreikaksi ΜιΘριδάτης Αντίοχος Επιφανής Φιλορωμαίος Φιλέλλην' Μονοκρίτης) oli Kommagenen kuningas 38 eaa.-20 eaa. Hänen isänsä oli Kommagenen kuningas Antiokhos I. Antiokhoksen kuollessa Mithridateesta tuli kuningas.
Mithridates oli triumiviri Marcus Antoniuksen liittolainen ja hän johti Kommagenen joukkoja Antoniuksen sodassa Octavianusta vastaan. Antoniuksen kukistuttua Mithridateesta tuli Octavianuksen uskollinen kannattaja. Octavianus pakotti Mithridateen luovuttamaan Zeugman Rooman valtakunnalle, kyseessä oli tärkeä Eufratin ylityspaikka.
Mithridateen vaimo oli kreikkalainen nainen nimeltä Laodike. Mithridateen kuollessa vuonna 20 eaa. hänen ja Laodikeen poika Mithridates III nousi valtaistuimelle.
Robert Bolt

Robert Bolt (15. elokuuta 1924 – 21. helmikuuta 1995) oli brittiläinen näytelmäkirjailija ja kaksi Oscar-palkintoa voittanut käsikirjoittaja. Hänen tunnetuimpiin käsikirjoituksiinsa kuuluivat Arabian Lawrence (1962), Tohtori Živago (1965) ja Kunnian mies (1966).
Bolt sai vuonna 1979 aivoinfarktin, jonka seurauksena hänen oikea puolensa halvaantui ja puheen tuottaminen vaikeutui. Robert Bolt kuoli 70-vuotiaana vuonna 1995.
Fran Walsh

Frances Rosemary Walsh on uusiseelantilainen elokuvakäsikirjoittaja ja -tuottaja sekä muusikko. Hän on ollut vuodesta 1987 saakka naimisissa ohjaaja Peter Jacksonin kanssa ja siitä lähtien ollut mukana Jacksonin jokaisessa elokuvassa käsikirjoittajana ja usein myös tuottajana. Hän sai kolme Oscar-palkintoa elokuvasta Taru sormusten herrasta: Kuninkaan paluu (2003).
Walshilla on Jacksonin kanssa kaksi lasta, Billy ja Katie.
Hitman: Codename 47

Juoni

Pelin alussa Agentti 47 herää sellistä ja kuulee tuntemattoman miehen puhetta kaiuttimesta. Ääni antaa hänelle ohjeita siihen, mitä tehdä eri huoneissa. Tämä ensimmäinen taso toimii suurimmaksi osaksi harjoitustasona, lukuun ottamatta viimeistä välivideota, jossa tuntematon mies (luultavasti edellä mainittu ääni) istuu nojatuolissa ja naurahtaa.
Vuosi myöhemmin 47 herää eräästä hongkongilaisesta hotellista ja avaa tietokoneeltaan ensimmäisen tehtävänsä kuvauksen. Tämän yhteydessä paljastuu, että 47:sta tuli ICA:n salamurhaaja. Hän murhaa jengitapaamisissa eri jengien neuvottelijat ja näin ajaa kaksi jengiä sotaan. Lopulta hän pääsee murhaamaan Red Dragon -jengin johtajan, Lee Hongin.
Tämän jälkeen 47:lla on tehtäviä Kolumbian sademetsissä, jossa hänen täytyy ensin paikantaa kadonnut U’Wa-heimon jumalkuva ja viedä se heille takaisin. Hän myös pelastaa heimopäällikön veljen. Päällikkö antaa 47:lle luvan käyttää heidän siltaansa joen yli, jotta tämä pääsee tappamaan ”miehen, jolla on kokaiinisydän” eli Pablo Belisario Ochoan. Hän murhaa Ochoan tämän päämajaan.
Pitkän sademetsävaelluksen jälkeen hän saa tehtäväkseen murhata vaarallisen itävaltalaisen terroristin, Franz Fuchsin eräässä Budapestiläisessä hotellissa, jossa tämä aikoi räjäyttää pommin. Fuchsin hotellihuoneesta hän löytää pommin ja muutaman kirjeen, joiden avulla pelaaja alkaa päästä selville edellä mainittujen murhien kohteiden yhtäläisyyksistä.
Rauhallisen hotellikeikan jälkeen 47 menee pimeään Rotterdamin satamaan, jossa hänen on määrä murhata Arkadij ”Boris Ivanovich Deruzka” Jegorov, vaarallinen kazakstanlainen aseiden salakuljettaja, joka on tekemässä kauppoja paikallisen moottoripyöräjengin kanssa. 47 laittaa erääseen rahasalkkuun GPS-jäljittimen, jonka avulla hän pääsee Boriksen luokse. Boris on kuitenkin ehtinyt jo saada laivaansa ydinpommin, jonka hän yrittää räjäyttää tuhotakseen laivansa ja paetakseen. 47 saa kuitenkin hänet murhattua esimerkiksi autopommilla, minkä jälkeen hän estää ydinpommin räjähtämisen ja pakenee kansainvälisille vesille.
Viimeisenä tehtävänään hän menee romanialaiseen mielisairaalaan tappamaan Tohtori Odon Kovacin. Tehtävän kuvauksessa Diana Burnwood kertoo 47:lle, että kaikki murhan kohteet ovat olleet Ranskan muukalaislegioonassa. 47 murhaa Kovacin, joka kertoo hänelle, että Professori Otto Wolfgang Ort-Meyer pitää kellarissa salaista kloonauslaboratoriota. Agentti Smithin avustuksella 47 pääsee kellariin, jossa vanha tuttu ääni puhuu kaiuttimen kautta. Ääni on Professori Ort-Meyer, joka kloonasi 47:n käyttäen edellä mainittujen kohteiden DNA:ta. Kun 47 on tappanut kaikki 48-kloonit, hän etenee Ort-Meyerin huoneeseen ja taittaa tämän niskan. Ort-Meyerin verestä muodostuu Hitman-symboli. Vaihtoehtoisessa loppuratkaisussa Ort-Meyer antaa 47:lle sähköiskun ja heittää tämän takaisin omaan selliinsä.
Oulun Konepaja

Oulun Konepaja Oy (Uleåborgs Mekaniska Werkstads Aktiebolag) oli suomalainen metalliteollisuusyritys, joka toimi Oulun Pikisaaressa.
Konepajan perusti englantilainen Herbert Barry vuonna 1873. Hän oli Kurimon ja Ämmän ruukkien omistajan The Finland Charcoal Iron Works Companyn toimitusjohtaja. Barry näki konepajassa mahdollisuuden jalostaa ruukkien tuottamaa rautaa, etenkin kun pohjoissuomalaisen puunjalostusteollisuuden laajentuminen loi kysyntää konepajatuotteille.  Barry ei kuitenkaan ehtinyt käynnistää konepajan toimintaa, jo vuonna 1874 hän myi konepajan maanmiehelleen W. F. Songeylle, joka vei perustamistoimet päätökseen samana vuonna. Rautateollisuuden suhdanteet kääntyivät kuitenkin laskuun ja ruukkiyhtiö ajautui konkurssiin 1878, jolloin myös Songey lähti Suomesta. Konepajan johtajaksi nousi vaasalainen insinööri Karl Löjfhjelm, joka lopulta nosti yhtiön taloudellisesti turvatulle pohjalle. Konepaja rakennettiin Pikisaaren kaupunginpuoleiseen osaan.
Konepaja valmisti monenlaisia käyttöesineitä kuten valurautaisia ja taottuja ruoanlaittovälineitä, työkaluja, peltiä ja muuta käyttötavaraa. Merkittävintä tuotantoa olivat kuitenkin konepajan valmistamat sahakoneistot sekä laivanrakennus. Konepaja toimitti sahakoneistoja ainakin Kestilän sahalle, Korkeasaaren sahalle, Saaren sahalle ja Röytän sahalle. Ensimmäiset konepajan valmistamat laivat olivat "Alku" ja 1878 valmistunut "Wilho", joka liikennöi Oulun alueella vuoteen 1888 asti.
Laivojenrakentaminen nousi 1900–luvun alussa konepajan tärkeimmäksi toiminnaksi. Tuolloin valmistuivat muun muassa Warma (1908) ja Luoto (1911). Suurin konepajan koskaan valmistamista laivoista on "Sokeri-Jussi", jonka Suomen Sokeri tilasi ennen talvisotaa syksyllä 1939. Sotien vuoksi laivan valmistuminen viivästyi ja laiva laskettiin vesille marraskuussa 1945 "Wilho" -nimiseksi muutettuna. Talvisodan alettua konepaja määrättiin valmistamaan kranaatinheittimien ammuksia, joita se valmistikin seuraavien viiden vuoden kuluessa lähes puoli miljoonaa kappaletta.
Sotien jälkeen konepajan tuotannosta suurin osa meni Sotevan kautta Neuvostoliittoon sotakorvauksina. Oulun Konepajan tehtäväksi annettiin hioma- ja jyrsinkoneita, säiliöitä, pumppuja ja lumpunkeittimiä.
Oulun Konepaja Oy myytiin 1950–luvulla Raahe Oy:lle. Konepajan toiminta Pikisaaressa loppui 1970–luvulla.
Rommitoti

Rommitoti on drinkki, joka muodostuu rommista ja kuumasta vedestä tai teestä.
Kuuman rommitotin alkuperänä pidetään purjelaiva-ajan merimieselämää. Purjealuksilla oli tapana jakaa miehistölle viina-annoksia. 1650-luvulla brittiläinen William Penn saapui Barbadokselle valloittakseen Jamaikan. Miehistölle ei löytynyt tavanomaisia juomia (olut ja viini), joten hänen täytyi ottaa rommia miehistön juomaksi. Rommin käyttö yleistyi ja siitä tuli virallinen osa laivaston muonitusta 1730-luvulla. Aluksi rommi jaettiin miehistölle laimentamattomana. Vuonna 1740 amiraali Edward Vernon, liikanimeltään Old Grog, määräsi päivittäisen rommiannoksen laimennettavaksi vedellä.
Kaurianlampi

Maantietoa

Lammen pinta-ala on 2,0 hehtaaria, se on 250 metriä pitkä ja 150 metriä leveä. Lammella ei ole kartan mukaan saaria.  Sen rantaviivan pituus on 650 metriä.

Vesistösuhteet

Lampi sijaitsee Kymijoen vesistössä (vesistöaluetunnus 14) Kymijoen alueen (14.1) Ruotsalaisen alueella (14.14), jonka Hanjoen valuma-alueeseen (14.143) se kuuluu. Lammen vedenpinnan korkeus on 121,8 metriä mpy.
Interstitiaalinen virtsarakon tulehdus

Interstitiaalinen virtsarakon tulehdus eli kivuliaan virtsarakon oireyhtymä on krooninen virtsarakon sairaus, joka aiheuttaa muun muassa tiheää virtsaamistarvetta, kipua virtsatessa ja yhdyntäkipuja. Taudin aiheuttajaa ei tunneta. Naisilla on kymmenkertainen sairastumisvaara miehiin nähtynä. Esimerkiksi erilaiset ravintoaineet ja kylmyys voivat pahentaa oireita. Sairauteen ei ole parantavaa hoitoa, mutta oireita voidaan lievittää. Sairaus ei nosta potilaan vaaraa sairastua virtsarakon syöpään.
Sahanpururevolveri

Vastaanotto

Turun Sanomien Matti Komulaisen mukaan Mäki onnistuu yllättämään useamman kerran uusilla aluevaltauksillaan. Sota-aikaan sijoittuvasta tarinasta hän arvelee, että myös uskottava epookkiromaani syntyisi Mäeltä vaivatta.
Keinokemia

Keinokemia on kemiallisten reaktioiden ja niitä muistuttavien järjestelmien jäljittelemistä lähinnä tietokoneohjelmilla. Keinokemian tutkimus on saanut alkunsa keinoelämän tutkimuksesta, mutta sillä on käyttöä kemiassa, talostieteessä, yhteiskuntatieteessä ja kielitieteessä. Keinokemian järjestelmiä on monenlaisia ja monenlaajuisia. Keinokemian järjestelmä määrittelee monesti molekyylit, niiden väliset mahdolliset vuorovaikutukset ja molekyylien muuttumiset toisiksi reaktioiden kautta. Molekyylien väliset reaktiot voivat olla katalyyttisiä tai reaktiivisia. Keinokemiaa tutkitaan mm. Japanissa ja Saksassa.

Atomoidit ja "hypersyklit"

Eräs keinokemian esimerkki on Japanissa Shinichiro Yoshiin, Hiroaki Inayoshin ja Yukinori Kakazun luoma tietokoneohjelma, atomoidijärjestelmä, jossa pyritään jäljittelemään lähes luonnollisen tyyppisesti atomeja, molekyylejä ja kemiallisia reaktioita.
Tässä simulaatiossa erityyppisille atomoideille kuvataan sidosmäärät, sidosenergiat, sidosten synty ja purku, jotka vaativat tai vapauttavat energiaa. Energia tulee atomoideihin fotoneina niin kuin oikeissakin reaktioissa atomit saavat säteilyä.
Simulaatioissa ulkoa tuotu energia pitää reaktioita yllä. Atomoidisimulaatiossa syntyi itseään ylläpitäviä hypersyklien tapaisia reaktiokehiä.
Volodymyr Jezerskyi

Volodymyr Ivanovytš Jezerskyi (ukr. Володимир Іванович Єзерський, s. 15. marraskuuta 1976 Lviv) on ukrainalainen jalkapalloilija, pelipaikaltaan keskuspuolustaja.
Jezerskyi pelasi kotimaassaan muun muassa Dynamo Kiovan, Karpaty Lvivin, Dnipro Dnipropetrovskin ja Šah’tar Donetskin joukkueissa. Ukrainan maajoukkueessa Jezersky pelasi vuodesta 1998 lähtien. Hän kuului joukkueen kokoonpanoon Saksan MM-kilpailuissa 2006, missä hän pelasi Ukrainan ensimmäisen alkulohko-ottelun Espanjaa vastaan kokonaan.
Banaanikerttuli

Koko ja ulkonäkö

Banaanikerttulin vatsapuoli on kirkkaankeltainen, muu ruumis ja siivet ovat lähinnä tummanharmaat. Linnun nokka on pitkä, hoikka ja kaareva. Sen erittäin terävällä kärjellä lintu pystyy tekemään reiän kukan sivulle. Linnun pituus on 10,5-11,5 cm.

Levinneisyys

Banaanikerttulin levinneisyysalue ulottuu Keski-Amerikasta ja Etelä-Amerikkaan, ja sitä tavataan Meksikosta Pohjois-Argentiinaan. Banaanikerttulin tapaa myös Karibianmeren saarilla sekä silloin tällöin Floridassa.

Elinympäristö

Banaanikerttulin tapaa todennäköisimmin alangoilta, vaikkakin sitä on nähty myös 1 200 metrin korkeudelta. Elinympäristö on vaihteleva, sitä näkee savanneilla, kosteissa sademetsissä ja jopa joillain aavikoilla.

Lisääntyminen

Naaras munii 2-3 vaaleaa munaa, joita se sitten hautoo noin kaksi viikkoa. Koiras rakentaa naaraan kanssa pesän, mutta munimisen jälkeen koiraasta tulee passiivisempi.

Ravinto

Banaanikerttuli pitää makeasta ja se tulee välillä jopa ihmisten koteihin syömään sokeria. Se käyttääkin runsaasti aikaa ja energiaa meden ym. sokeripitoisen ravinnon etsimiseen. Se hallitsee monia tapoja, joilla pääsee siemailemaan kasvien mettä. Toisin kuin kolibrit, banaanikerttuli ei kykene leijumaan ilmassa. Sen sijaan se roikkuu yleensä oksista pää alaspäin. Nimensä banaanikerttuli on saanut mieltymyksestään kypsiin banaaneihin, tosin banaanikerttuli pitää myös muista hedelmistä. Kaikki banaanikerttulin ravinto ei kuitenkaan ole makeaa, sillä lintu syö myös hyönteisiä, joita se noukkii lehdiltä nokallaan.
Tyrnävän perunamarkkinat

Vierailijat

Perunamarkkinoilla on vuosittain vieraillut tunnettuja julkisuuden henkilöitä.
M/S Finnpartner

Tekniset tiedot

Pituutta Finnpartnerilla on 183 metriä, leveyttä 29,9 metriä ja syväys on 7,4 metriä. Laivan koko tilavuus (bruttovetoisuus) on 32 534 ja matkustus- ja lastitilojen tilavuus (nettovetoisuus) 9 750. Aluksen kuollut paino eli kantavuus on 11 600 tonnia. Aluksen lastikapasiteetti on 3 050 kaistametriä. Laivan huippunopeus on 21,3 solmua ja jääluokitus 1A Super.
Aluksen jäähdytyskonttikapasiteetti on 130.
Laivan pääkoneina on neljä Zgoda-Sulzer 8ZAL40S -dieselmoottoria, jotka yhdessä kehittävät 23 040 kilowatin tehon.

Käyttöhistoria

15. heinäkuuta 1994 alus laskettiin vesille. 12. helmikuuta 1995 se luovutettiin FG-Shipping Oy:n omistukseen. FG-Shipping rekisteröi aluksen Suomen lipun alle. Kotisatamaksi tuli Helsinki. 18. helmikuuta alus aloitti liikennöinnin Helsingin ja Lyypekin välillä ja maaliskuussa rouva Marjatta Härmälä kastoi aluksen Finnpartneriksi.
Vuonna 2000 Finnpartner rekisteröitiin Finnlinesin omistukseen. Lokakuun alussa 2001 alus siirtyi reitille Helsinki–Travemünde ja marraskuussa 2006 se teki yhden matkan välillä Helsinki–Århus.
Finnpartner meni huhtikuussa 2007 Remontowa-nimiselle telakalle Gdańskiin, Puolaan. Siellä alus konvertoitiin läpiajettavaksi ja siihen lisättiin matkustajapaikkoja. 28. elokuuta Nordö Link aloitti liikennöinnin aluksella, reitillä Malmö–Travemünde.
BMW M51

BMW M51 on 6-sylinterinen diesel-käyttöinen rivimoottori, jota valmistettiin vuodesta heinäkuusta 1991 vuoteen 2000 helmikuuhun.
Lauri Kohtamäki

Lauri Matti Samuel Kohtamäki (s. 28. huhtikuuta 1989 Turku) on suomalainen pikajuoksija. Hän edustaa Noormarkun Nopsaa ja hänen valmentajanaan toimii Seppo Välimäki. Aikuisten SM-kisoista Kohtamäki on voittanut ulkoradoilta viisi kultaa ja pronssin 4 × 400 metrin viestijuoksussa sekä sisäradoilta kaksi kultaa ja pronssin 200 metrin juoksussa.
Kohtamäen ennätyksiä ovat 100 metrin 10,69, 200 metrin 21,25 ja 400 metrin 48,24. Kohtamäki juoksi vuonna 2008 400 metrin 19-vuotiaiden sisäratojen Suomen ennätyksen 48,82.
Ali Kaabi

Ura

Kaabi pelasi Tunisian jalkapallomaajoukkueessa vuoden 1978 MM-kisoissa. Hän teki maansa avausmaalin MM-kisoissa tuodessaan Tunisian 1-1 tasoihin Meksikoa vastaan.
Pelaajauransa jälkeen Kaabi on toiminut valmentajana Tunisian alasarjoissa ja on valmentanut muun muassa CO Transportsia, EO Goulette Kramia ja SA Menzel Bourguibaa. Vuodesta 2008 lähtien hän on valmentanut AS Arianaa.
Marcin Bachleda

Marcin Bachleda (s. 4. syyskuuta 1982, Zakopane, Puola) on puolalainen mäkihyppääjä. Seuratasolla hän edustaa AZS AWF Katowicea.
Bachledan paras henkilökohtainen arvokisasaavutus on 26. tila Lahden MM-kisoissa 2001. Oberstdorfin MM-kisoissa 2005 hän sijoittui Puolan joukkueen mukana normaalimäen joukkuekilpailussa kuudenneksi. Maailmancupin henkilökohtaisissa kilpailuissa Bachleda on päässyt 17 kertaa pisteille, ja paras saavutus on 11. sija Kuusamon kisassa 30. marraskuuta 2002 (tilanne 25.2.2008).
Ervin Skela

Ervin Skela (s. 17. marraskuuta 1976 Vlorë, Albania) on albanialainen jalkapalloilija, joka edustaa Italian Serie A:ssa pelaavaa Ascoli Calciota.
Uransa alussa Skela edusti kotimaassaan Flamurtaria ja SK Tiranaa. Vuonna 1997 hän siirtyi Saksaan, Union Berliniin, jossa hän pelasi vuoteen 1999 asti. Tuolloin Skela siirtyi yhdeksi kaudeksi FC Chemnitzeriin. Seuraavina vuosina hän jatkoi saksalaisseuroissa kiertämistä edustaen SV Waldhof Mannheimia, Eintracht Frankfurtia ja DSC Arminia Bielefeldiä. Kaudeksi 2005/2006 Skela siirtyi Bundesligaan 1. FC Kaiserslauternin kokoonpanoon ja sieltä kauden päätyttyä nykyiseen joukkueeseensa.
Vuonna 2000 Albanian maajoukkueessa debytoinut Skela on pelannut 22 maaottelua ja tehnyt niissä viisi maalia.
John Keegan

Sir John Desmond Patrick Keegan (15. toukokuuta 1934 Clapham, Lontoo – 2. elokuuta 2012) oli englantilainen sotahistorioitsija, luennoija ja toimittaja.

Elämä

Keegan syntyi irlantilais-katoliseen perheeseen. Hän opiskeli Wimbledon Collegessa kaksi vuotta, josta jatkoi Oxfordin yliopiston Balliol Collegeen 1953. Hän työskenteli Yhdysvaltain Lontoon-lähetystössä kahden vuoden ajan. Vuonna 1960 hänet kiinnitettiin Sandhurstin sotilasakatemiaan luennoijaksi. Vuonna 1986 hän siirtyi Daily Telegraph -lehteen sotilasasioista vastaavaksi toimittajaksi. Hänet lyötiin ritariksi vuonna 2000.
Huolimatta elämäntyöstään sotilasasioiden parissa Keegan ei ole palvellut päivääkään armeijassa eikä kokenut rintamatapahtumia. Keegan on kertonut useissa teoksissaan lapsena kärsimänsä sairauden estäneen hänen pääsynsä armeijaan.

Kirjoituksista

Keegan halusi nostaa esille kulttuuristen ilmiöiden vaikutuksen sotaan. Sodankäynnistä on vuosituhansien saatossa tullut käytöstä ohjaava tapa ihmiskunnalle. Esimerkiksi samurait eivät bushidoon vedoten halunneet koskea tuliaseisiin portugalilaisten tullessa 1500-luvulla Japaniin. Keegan vastustaa preussilaisen sotateoreetikon Carl von Clausewitzin näkemystä sodasta politiikan jatkeena.
Keegania on kiitetty hänen pyrkimyksestään saavuttaa syvällinen ymmärrys sodankäynnistä. Hänen työnsä kertovat tapahtumien lisäksi yksittäisten taistelijoiden kokemuksista, sotien historiallisia syistä ja sotilasjohtajien kohtaamista ongelmista ja heidän tekemistä valinnoista.

Kritiikki

Keegania on arvosteltu kyvyttömyydestä ymmärtää politiikan ja sodan välistä yhteyttä. Hew Strachan on todennut "Olemme liian usein sekoittaneet normatiivisen (idean) historian (todellisuuden) kanssa... John Keegan teoksessaan Sodankäynnin historia tekee juuri saman virheen."  Yhdysvaltalainen historioitsija ja Clausewitz-tutkija Christopher Bassford on jopa kirjoittanut: "Mikään Keeganin teoksissa - huolimatta useista viittauksista Clausewitziin ja "clausewitzilaisiin" - ei tuo ilmi, että Keegan olisi itse todella lukenut Clausewitzin kirjoituksia". Bassfordin mukaan Keegan on tutustunut Clausewitziin paremminkin lukuisten viittauksien kautta kuin suoraan lukemalla tätä ja ominut periaatteellisen lähtökohdan kritiikkiinsä Basil Liddell Hartilta.
Clausewitz-kritiikissään Keegan sekoittaa teorian absoluuttisesta sodankäynnistä totaaliseen sodankäyntiin, vaikka jälkimmäinen termi otettiin käyttöön vasta Clausewitzin kuoltua. Yrittäessään torjua Clausewitzin teorioita Keegan on pyrkinyt myös mustamaalaamaan Clausewitzin henkilöhistoriaa. 
Monien brittiläisten historioitsijoiden lailla Keegan sai osansa holokaustin kieltäjää David Irvingiä koskeneesta jupakasta. Keegania arvosteltiin joistakin myönteisiksi luonnehdituista kommenteista, joita hän oli esittänyt Irvingistä. Keegan kehui Irvingin tutkimustaitoja, mutta kritisoi häntä vääristelystä ja piti Irvingin tiettyjä ajatuksia perversseinä.
A Dangerous Man

Juoni

Shane Daniels (Seagal) vapautuu istuttuaan syyttömänä vankilassa kuusi vuotta. Pian hän todistaa sattumalta poliisin murhan roistojen jäljiltä. Puuttuessaan tilanteeseen Daniels löytää tajuttomana olevan tytön ja säkillisen rahaa auton peräkontista. Daniels pakenee paikalta myös sattumalta paikalla olleen Sergein kanssa. Daniels huomaa kuitenkin sotkeutuneen kiinalaismafian huumerahoihin, mutta päättää suojella nuoren naisen turvallisuutta. Tyttö haluaa pelastaa setänsä ja saada hänet turvaan Yhdysvaltoihin. Daniels lupaa auttaa, mutta saa peräänsä Chenin ja Everstinä kutsutun miehen joukot peräänsä. Lisäksi kiinalaismafian palveluksessa oleva paikallinen poliisi on hänen perässään. Daniels saa kuitenkin apua Sergein isältä, joka on venäläinen gansteri paikallisessa kylässä.
Dirk Pitt jr.

Dirk Pitt jr. on henkilöhahmo Clive Cusslerin kirjoissa. Hän esiintyy ensi kerran kirjan Valhalla nousee loppusivuilla.
Dirk jr. on Dirk Pittin ja havaijilaisen Summer Moranin lapsi; hänellä on kaksoissisko Summer Pitt. Sisarukset muuttivat isänsä luo heidän äitinsä kuoltua. Dirk jr. on insinööri, helikopterilentäjä ja sukeltaja sekä yhtä pätevä pienoissukellusveneiden ohjaaja kuten tämäkin. 
Dirk on yksineläjä; parissa kirjassa vilahtaa hänen tyttöystäviään. Summer vinoilee kirjassa Hurrikaanin silmässä, että Dirkin viimeisin olisi varastanut vaikka kolehtilippaan kirkosta. Dirk toteaa että se juuri oli tytössä kiehtovinta – mutta ei välitä vaikka Dirk sr. ajaa kyseisen tytön matkoihinsa. Kerran Dirk kiusaa Hiram Yeageria sanomalla, että pyytäisi tämän tyttäret kanssaan ulos – mistä tietokonenörtti suuttuu tosissaan.
Kirjassa Musta tuuli Dirkillä on romanssi Sarah-nimisen tutkijaeläinlääkärin kanssa.